บลจ.บัวหลวงเพิ่มทุนบัวหลวงตราสารหนี้จาก 5 หมื่นล้านบาท เป็น 1 แสนล้านบาท
นางสาววิภารัตน์ เสร็จกิจ รองกรรมการผู้จัดการ Product Management บลจ.บัวหลวง จำกัด (กองทุนบัวหลวง) เปิดเผยว่า บริษัทได้รับอนุมัติเพิ่มทุนจากสำนักงานคณะกรรมการ ก.ล.ต. ให้เพิ่มทุนกองทุนเปิดบัวหลวงตราสารหนี้อีก 50,000 ล้านบาท เป็น 100,000 ล้านบาทเป็นที่เรียบร้อยแล้ว เนื่องจากกองทุนบัวหลวงตราสารหนี้มีขนาดเติบโตขึ้นอย่างต่อเนื่อง จนขนาดกองทุนเพิ่มขึ้นกว่า 3 เท่าในช่วงเวลาเพียง 1 ปีที่ผ่านมา
12 พ.ค. 2558

นางสาววิภารัตน์ เสร็จกิจ รองกรรมการผู้จัดการ Product Management บลจ.บัวหลวง จำกัด (กองทุนบัวหลวง) เปิดเผยว่า บริษัทได้รับอนุมัติเพิ่มทุนจากสำนักงานคณะกรรมการ ก.ล.ต. ให้เพิ่มทุนกองทุนเปิดบัวหลวงตราสารหนี้อีก 50,000 ล้านบาท เป็น 100,000 ล้านบาทเป็นที่เรียบร้อยแล้ว เนื่องจากกองทุนบัวหลวงตราสารหนี้มีขนาดเติบโตขึ้นอย่างต่อเนื่อง จนขนาดกองทุนเพิ่มขึ้นกว่า 3 เท่าในช่วงเวลาเพียง 1 ปีที่ผ่านมา
เมื่อเดือนพฤษภาคมปีที่แล้ว กองทุนบัวหลวงตราสารหนี้มีขนาดกองทุนประมาณ 12,000 ล้านบาท และเพิ่มขึ้นอย่างต่อเนื่องจนถึงปัจจุบันที่มีขนาดกองทุนกว่า 48,000 ล้านบาท ในช่วงเวลาเพียง 1 ปี เนื่องจากกองทุนตอบโจทย์ผู้ลงทุนที่ต้องการแสวงหาโอกาสของการลงทุนที่ให้ผลตอบแทนที่ดีกว่าการฝากเงินเพียงอย่างเดียว ในระดับความเสี่ยงที่ไม่สูงนัก มีกระบวนการลงทุนที่ไว้ใจได้ โดยกองทุนบัวหลวงตราสารหนี้ตอบโจทย์ผู้ลงทุนกลุ่มนี้ได้เป็นอย่างดี
กองทุนบัวหลวงตราสารหนี้ เป็นกองทุนตราสารหนี้ ที่บริหารจัดการภายใต้กรอบความคิดว่าจะต้องดูแลเงินของผู้ลงทุนให้ดีที่สุด ให้ความสำคัญกับการรักษาเงินต้น ขณะเดียวกันก็แสวงหาโอกาสการลงทุนที่ให้ผลตอบแทนที่ดีพอกับระดับความเสี่ยงที่ยอมรับได้ ปัจจุบัน ณ 8 พฤษภาคม 2558 กองทุนมีขนาดมูลค่าทรัพย์สินสุทธิ 48,493.30 ล้านบาท มีผลตอบแทนต่อปีย้อนหลัง ณ 24 เมษายน 2558 สำหรับช่วงเวลา 3เดือนอยู่ที่ 3.62% 6 เดือนอยู่ที่ 4.08% 1 ปีอยู่ที่ 3.60% 3 ปีอยู่ที่ 3.65% และตั้งแต่เริ่มตั้งกองทุนอยู่ที่ 3.38% โดยเกณฑ์มาตรฐานสำหรับกองทุนตราสารหนี้ตามเกณฑ์สมาคมบริษัทจัดการลงทุนสำหรับช่วงเวลา 3 เดือน 6 เดือน 1 ปี 3 ปี และตั้งแต่จัดตั้งกองทุนอยู่ที่ 3.34%, 3.19%, 2.72%, 3.22% และ 3.19% ตามลำดับ
               